钦定古今图书集成/理学汇编/学行典/第055卷 > 朱子全书 > 《答吕子约》
## 钦定古今图书集成/理学汇编/学行典/第055卷 > 朱子全书 > 《答吕子约》

孟子论仁，虽有恻隐、人心之殊，程子于此亦有偏言
专言之别。然若实于恻隐之偏言处识得此人心专
言者，其全体便可见。今只为于此认得不真，故不能
有以识其全体，乃欲广大其言，以想像而包笼之，不
知言愈广大而意愈不亲切也。程子之言，惟“谷种”一
条最为亲切，而非以“公便为仁”者，亦甚缜密。今乃反
皆不认。而必以《易传》偏旁赞叹之言。为真解字义。则
不惟不识仁。亦错认了《易传》矣。

又

“仁”字固不可专以发用言，然却须识得此是个能发
用底道理，始得。不然，此字便无义理，训释不得矣。且
如“元者善之长”，便是“万物资始之端”，能发用底本体。
不可将仁之本体做一物，又将发用底别做一物也。

又

仁之为义，须以一意一理求得，方就上面说得无不
通贯底道理。如其不然，即是所谓儱侗真如。“顸佛
性”，而“仁”之一字，遂无下落矣。